Weens 'n gebrek aan fondse moes ek voltyds gaan werk by die RGN waar my loopbaan half outomaties dryf in 'n navorsingsrigting. Ek eindig op as navorser in die Geesteswetenskappe by UNISA, trou in 1972 en is die Pa van 'n trotse gesin met drie kinders 'n paar jaar later.
Twintig jaar gelede tref die derde krisis my. My vrou begin 'n buite-egtelike verhouding en wil skei. Vir drie jaar kruip ek letterlik my knieë deur voor God. Ek glo dit wat ek vra, is binne Sy wil want GOD HAAT EGSKEIDING. Maar helaas weereens word my gebed nie verhoor nie. Ons skei. Ek's weer baie gelukkig getroud nou al vir 21 jaar. Drie maande gelede kry ek 'n e-pos van my eks-vrou waar sy sê dat ons egskeiding die grootste fout was wat sy in haar lewe begaan het.
Bostaande gebeure is kortliks die omstandighede wat tot 'n dieper besinning oor Godsdiens in die algemeen gelei het. Ek het gevind dat rasionalisasie 'n besondere sterk rol speel binne gelowe indien gebede nie verhoor word nie. Al word die verhoring van gebede belowe en dit gebeur nie, word daar gerasionaliseer deur te beweer dat God beter weet as jy en dat Hy net die beste weet wat goed is vir jou. Waarom het God my dan 'n gesonde verstand gegee? As dinge wat ek vra toevallig realiseer, het God my gebed verhoor, PRYS SY NAAM. As dit nie realiseer nie, aanvaar dit HY WEET ALTYD BETER.
Ek kon nie die saak hier laat nie. Vir die afgelope 20 jaar het ek my eie navorsing begin doen. Hierdie dokument maak nie daarop aanspraak om 'n akademiese dokument te wees nie. Die inhoud is wel verkry vanuit akademiese dokumente wat verslae is van wetenskaplike navorsing op die gebied van die argeologie en Godsdiens Geskiedenis en Vergelykende Teologie. Indien nodig kan die nageslane werke behoorlik geïnkorporeer word en op 'n akademiese wyse hanteer word met volledige verwysings en 'n bibliografie.
'n Nimf wat besig was om te bad in 'n rivier in China word aangeraak deur 'n lotusplant, en die heilige Fohi word gebore.
In Siam streel 'n verdwaalde sonstraal 'n tiener meisie en die groot en wonderlike Condom word gebore.